ການວາງລະບີດສະລະຊີບ 2 ບັ້ນໃນກຸງມອສກູ ສັງຫານຜູ້ຄົນ 35 ຄົນ
ຂ່າວອື່ນໆ: ປະທານາທິບໍດີໂອບາມາຫລັງຈາກເດີນທາງ ຢ້ຽມຢາມອັຟການີສຖານ; ຈີນຕັດສິນລົງໂທດພວກບໍລິ ຫານບໍລິສັດຣິໂອຕິນໂຕທີ່ຈີນ; ນາຍົກຣັຖມຸນຕີໄທພົບປະ
ບັນດາເຈົ້າໜ້າທ່ີຣັດເຊັຍກ່າວວ່າ ການວາງລະເບີດສະລະຊີບ 2 ບັ້ນ ໃນລະບົບລົດໄຟໄຕ້ດິນຂອງກຸງມອສກູ ໃນລະຫວ່າງຊົ່ວໂມງທີ່ຜູ້ຄົນ ກຳລັງໄປລ້າໄປການ ເຊົ້າວັນຈັນມື້ນີ້ ໄດ້ເຮັດໃຫ້ຜູ້ເສັຍຊີວິດໄປຢ່າງນ້ອຍ 35 ຄົນແລະບາດເຈັບຕື່ມອີກຫລາຍສິບຄົນ ເຈົ້າຄອງກຳແພງກຸງມອສກູກ່າວວ່າ ຄົນຮ້າຍວາງລະເບີດໃນຄັ້ງນີ້ແມ່ນແມ່ຍິງ ເຫດລະເບີດຄັ້ງທຳອິດເກີດຂຶ້ນ ທ່ີສະຖານີໃຕ້ດິນ Lubyanka ເຮັດໃຫ້ຜູ້ຄົນໃນລົດໄຟແລະບ່ອນຢືນລໍຖ້າຂຶ້ນລົດໄຟ ຢ່າງນ້ອຍ 23 ຄົນເສັຍຊີວິດ ສະຖານີແຫ່ງນີ້ຕັ້ງຢູ່ໃກ້ໆກັບກອງບັນຊາການໃຫຍ່ຂອງພະແນກ ຮັກສາຄວາມປອດໄພຂອງຣັຖບານກາງຣັດເຊັຍ ທ່ີຕັ້ງຂຶ້ນມາແທນທີ່ອົງ ການສືບລັບ KGB ນັ້ນ ເຫດລະເບີດຄັ້ງທີສອງ ແຕກຂຶ້ນໃນເວລາ 40 ນາທີຕໍ່ມາທ່ີສະຖານີ Park Kultury ຊຶ່ງຕັ້ງຢູ່ໃນໃຈກາງນະຄອນ ຫລວງຂອງຣັດເຊັຍເຊ່ັນກັນ ເຮັດໃຫ້ຄົນຕາຍ 10 ປາຍຄົນ ໂຄສົກປະຈຳຫ້ອງການໄອຍະການລັດ ກ່າວວ່າ ການໂຈມຕີເຫລົານີ້ກຳລັງຖືກສືບສວນໃນຖານະເປັນການກໍ່ການຮ້າຍ ຍັງບໍທັນມີຜູ້ໃດອ້າງເອົາຄວາມຮັບຜິດຊອບໃນການໂຈມຕີມື້ນີ້ເທ່ືອ ປະທານາທິບໍດີສະຫະຣັດ ທ່ານບາຣັກໂອບາມາ ເດີນທາງອອກຈາກ ອັຟການີສຖານໃນຕອນເຊົ້າວັນຈັນມື້ນີ້ ຫລັງຈາກທຳການຢ້ຽມຢາມ ເປັນເວລາສັ້ນໆ ໂດຍທ່ີບໍ່ບອກໃຫ້ຊາບລ່ວງໜ້າ ຊຶ່ງທ່ານໄດ້ກົດດັນໃຫ້ຣັຖບານອັຟການີສຖານ ປາບການສໍ້ຣາດບັງຫລວງແລະປັບປຸງການປົກຄອງປະເທດໃຫ້ດີຂຶ້ນ ແລະທ່ານໄດ້ສະແດງການຂ່ຳນັບຕໍ່ພວກທະຫານສະຫະຣັດທ່ີຮັບໃຊ້ຢູ່ໃອັຟການີສຖານນັ້ນ ໃນລະຫວ່າງການຢ້ຽມຢາມ ເປັນເວລາ6 ຊົ່ວໂມງໃນວັນອາທິດວານນີ້ ທ່ານໂອມາບາໄດ້ພົບປະກັບປະທານາທິບໍດີ Hamid Karzai ແຫ່ງອັຟການີສຖານພ້ອມທັງຄນະຣັຖບານຂອງທ່ານ ທີ່ນະຄອນຫລວງກາບູລ ທ່ານໂອບາມາໄດ້ກ່າວສັນລະເສີນຄວາມພະຍາຍາມຕ່າງໆຂອງອັຟການິສຖານ ໃນການຮັກສາຄວາມປອດໄພໃນປະເທດ ແຕ່ທ່ານກໍກ່າວເຊັ່ນກັນວ່າ ພວກເຂົາເຈົ້າຕ້ອງທຳການປາບປາມການສໍ້ຣາດບັງຫລວງແລະຂະຫຍາຍການປົກຄອງດ້ວຍໂຕບົດກົດໝາຍອອກໄປໃຫ້ທົ່ວປະເທດ ທ່ານ Karzai ໄດ້ສະແດງຄວາມຮູ້ບຸນຄຸນຕໍ່ການສະໜັບສະໜຸນຂອງສະຫະຣັດ ແລະໃຫ້ຄຳໝັ້ນສັນຍາວ່າ ປະເທດຂອງທ່ານຈະກ້າວໜ້າ ຕໍ່ໄປ ແລະໃນທີ່ສຸດ ກໍຈະຮັບເອົາພາລະໃນການຮັກສາຄວາມໝັ້ນຄົງ ປອດໄພໃນປະເທດດ້ວຍຕົນເອງ ເຈົ້າໜ້າທ່ີທຳນຽບຂາວ ປະກາດໃຫ້ຊາບວ່າ ປະທານາທິບໍດີ Karzai ຈະມາຢ້ຽມຢາມກຸງວໍຊິງຕັນ ໃນວັນທີ 12 ເດືອນພຶດສະພາໜ້ານີ້ ປະທານາທິບໍດີໂອບາມາຍັງໄດ້ພົບປະກັບບັນດານາຍທະຫານແລະພົນ ທະຫານຂອງສະຫະຣັດເຊັ່ນກັນ ທ່ີຖານທັບອາກາດ Bagram ທາງທິດເໜືອຂອງກຸງຄາບູລ ຊຶ່ງທ່ານກ່າວວ່າ ພາລະກິດຂອງສະຫະຣັດໃນອັຟການີສຖານແມ່ນແຈ້ງຂາວ ນັ້ນກໍຄືເພື່ອຂັດຂວາງ ທັບມ້າງ ເອົາຊະນະ ແລະທຳລາຍກຸ່ມ al-Qaida ແລະພັນທະມິດຫົວຮຸນແຮງຂອງພວກເຂົາ : ສານຈີນແຫ່ງນຶ່ງໄດ້ຕັດສິນວ່າ ຜູ້ບໍລິຫານບໍລິສັດ Rio Tinto 4 ຄົນ ມີຄວາມຜິດ ໃນຂໍ້ຫາໃຫ້ສິນບົນແລະທຳການຈາຣະກັມທາງທຸລະກິດ ໃນວັນຈັນມື້ນີ້ ສານປະຊາຊົນຊັ້ນກາງຂອງນະຄອນຊຽງໄຮ້ ໄດ້ຕັດສິນໂທດຈຳຄຸກນາຍ Stern Hu ຄົນອອສເຕຣເລັຍເຊື້ອສາຍຈີນ ເປັນ ເວລາ 7 ປີ ໃນຖານຮັບສິນບົນແລະອີກ 5 ປີ ໃນຂໍ້ຫາລັກເອົາຄວາມ ລັບທາງການຄ້າ ແຕ່ສານກ່າວວ່າ ນາຍຫູ ຈະຮັບໃຊ້ໂທດໃນຄຸກເປັນເວລາ 10 ປີ ນອກນີ້ ສານດັ່ງກ່າວຍັງໄດ້ຕັດສິນໂທດຜູ້ບໍລິຫານບໍລິ ສັດ Rio Tinto ອີກ 3 ຄົນ ໃຫ້ຈຳຄຸກໃນລະຫວ່າງ 7 ຫາ 14 ປີ ໃນຂໍ້ຫາໃຫ້ສິນບົນ ແລະລັກເອົາຄວາມລັບດ້ານການຄ້າ ເຊ່ັນກັນ ຣັຖບານອອສເຕຣເລັຍໄດ້ມີປະຕິກິລິຍາຕອບໂດຍທັນທີ ຊຶ່ງຣັຖມຸນຕີການຕ່າງປະເທດ Stephen Smith ເອີ້ນການຕັດສິນໂທດດັ່ງກ່າວວ່າ ຮຸນແຮງຫລາຍ ທ່ານ Smith ຍັງໄດ້ຕັ້ງຂໍ້ສົງໃສກ່ຽວກັບການ ຕັດສິນໃຈຂອງຈີນ ທ່ີດຳເນີນຄະດີບຸກຄົນເຫລົ່ານີ້ຢ່າງລັບໆເປັນບາງສ່ວນນັ້ນ ຊຶ່ງທ່ານກ່າວວ່າ ພາໃຫ້ມີຄຳຖາມຈາກວົງການທຸຣະກິດຕ່າງ ປະເທດ ກ່ຽວກັບກົດໝາຍວ່າດ້ວຍຄວາມລັບດ້ານການຄ້າຂອງຈີນ ທ່ານອະພິສິດເວດຊາຊີວະ ນາຍົກຣັຖມຸນຕີໄທແລະພວກຜູ້ນຳກຸ່ມເສື້ອແດງ ກຳນົດຈະທຳການພົບປະຫາລືກັນອີກເປັນມື້ທີສອງໃນວັນຈັນມື້ນີ້ ຫລັງຈາກການພົບປະກັນທ່ີຖ່າຍທອດອອກທາງໂທຣະພາບໃນວັນອາ ທິດວານນີ້ ປະສົບກັບຄວາມລົ້ມແຫລວໂດຍບໍ່ສາມາດບັນລຸຂໍ້ຕົກລົງກັນໄດ້ ກ່ຽວກັບວ່າຈະເຮັດວິທີໃດດີເພື່ອແກ້ໄຂວິກິດການດ້ານການເມືອງ ໃນປະເທດ ນາຍົກຣັຖມຸນຕີອະພິສິດໄດ້ທຳການເຈຣະຈາ ເປັນເວລາ3 ຊົ່ວໂມງທ່ີຖ່ານທອດທາງໂທຣະພາບໃນວັນອາທິດວານນີ້ ກັບພວກເສື້ອແດງ ທ່ີໄດ້ທຳການໂຮມຊຸມນຸມປະທ້ວງ ໃນບາງກອກເພື່ອຮຽກຮ້ອງໃຫ້ມີການເລືອກຕັ້ງໃໝ່ ພວກເສື້ອແດງໃຫ້ເວລາທ່ານອະພິສິດ 2 ສັບປະດາເພື່ອໃຫ້ຍຸບສະພາ ແຕ່ໄດ້ຕົກລົງທ່ີຈະພົບປະກັນອີກ ເພື່ອເຈຣະຈາກັນຕໍ່ ໃນວັນຈັນມື້ນີ້ ເວລາ 6:00 ໂມງແລງ ຕາມເວລາໃນທ້ອງຖິ່ນ ຊຶ່ງຕອນນີ້ກໍຄົງໄດ້ເຣິ່ມມາໄດ້ຊົ່ວໂມງປາຍແລ້ວ : ພັກຂອງຝ່າຍຄ້ານພາຍໃຕ້ການນຳພາຂອງທ່ານນາງອອງຊານຊູຈີ ທ່ີຖືກກັກບໍລິເວນຢູ່ໃນບ້ານເຮືອນນັ້ນ ກ່າວໃນວັນຈັນມື້ນີ້ວ່າ ຕົນຈະບໍ່ລົງ ທະບຽນເຂົ້າປະກອບສ່ວນໃນການເລືອກຕັ້ງໃນປີນີ້ ບັນດາສະມາຊິກຂອງພັກສັນນິບາດແຫ່ງຊາດເພື່ອປະຊາທິປະໄຕ ຈຳ ນວນຫລາຍກວ່າ 100 ຄົນ ໄດ້ຊຸມນຸມກັນທ່ີສຳນັກງານໃຫຍ່ຂອງຕົນໃນນະຄອນຢັ້ງກຸ້ງໃນວັນຈັນມື້ນີ້ ເພື່ອສົນທະນາຫາລືກັນກ່ຽວກັບເຣື່ອງ ນີ້ ກ່ອນໜ້ານັ້ນ ທ່ານນາງອອງຊານຊູຈີ ໄດ້ຮຽກຮ້ອງພັກຂອງທ່ານນາງ ບໍ່ໃຫ້ເຂົ້າຮ່ວມໃນການເລືອກຕັ້ງຄັ້ງນີ້ ໂດຍກ່າວວ່າ ກົດໝາຍ ເລືອກຕັ້ງທີ່ປະກາດອອກມານັ້ນ ບໍ່ຍຸດຕິທຳ ກົດໝາຍເລືອກຕັ້ງໃຫມ່ ບົ່ງວ່າພວກພັກການເມືອງໃດກໍຕາມທ່ີໄປລົງ ທະບຽນເລືອກຕັ້ງ ຈະຕ້ອງບໍ່ມີອາຊຍາກອນຢູ່ໃນຖັ້ນແຖວຂອງຕົນ ທ່ານນາງອອງຊານຊູຈີ ໄດ້ຖືກກັກບໍລິເວນໃນຮູບໃດຮູບນຶ່ງ ມາເປັນ ເວລາ 14 ປີໃນຮອບ20 ປີຜ່ານມານີ້ ແລະເຈົ້າໜ້າທ່ີພັກຫລາຍຄົນກໍໄດ້ຖືກກັກຂັງ ໃນຖານະເປັນນັກໂທດການເມືອງ ພັກການເມືອງຕ່າງໆໃນມຽນມ້າ ມີເວລາຮອດອາທິດທຳອິດຂອງເດືອນພຶດສະພາ ເພື່ອໄປລົງທະບຽນ ບໍ່ດັ່ງນັ້ນກໍຈະຖືກຍຸບໄປ ຍັງບໍ່ທັນມີການກຳນົດ ວັນເວລາການເລືອກຕັ້ງໃໝ່ເທື່ອ ຊຶ່ງສ່ວນໃຫຍ່ແລ້ວ ມີການມອງເຫັນກັນວ່າ ເປັນການຫລອກລວງທ່ີມີວັດຖຸປະສົງເພື່ອຮັກສາພວກທະຫານໃຫ້ຄອງອຳນາດຢູ່ຕໍ່ໄປ